Bildet er tatt 30. januar i år i en høyde på cirka 420 kilometer over jordoverflaten.

På fotografiet fremstår Nord-Korea som nesten fullstendig mørkt, sammenlignet med Sør-Korea og Kina.

Det mørklagte landet ser ut som det er et område dekket av vann som binder Gulehavet sammen med Japan-havet.

Se kart over Korea-halvøya nederst i saken.

Hovedstaden Pyongyang er det eneste som stikker seg ut med litt lys, men ser bare ut som om en liten øy i alt det svarte til tross for at byen har over tre millioner innbyggere.

Pyongyang er på bildet en lysflekk på størrelse med mindre byer i Sør-Korea, og står i sterk kontrast til det havet av lys som markerer den sørkoreanske hovedstaden Seoul.

Ser ikke forskjell på land og hav

Kystlinjer er vanligvis klart markerte i nattfotografier fra verdensrommet, ettersom det normalt er langt flere lyskilder på land enn til havs.

Det går også tydelig frem på bildet, der særlig østkysten av Sør-Korea kommer veldig klart frem.

For Nord-Koreas vedkommende er det imidlertid ikke mulig å skille mellom hav og land i det hele tatt, nettopp fordi også landjorda knapt har lyskilder.

Artikkelen fortsetter under bildet.

Bildet som er tatt fra den internasjonale romstasjonen ISS 30. januar i år viser nærmest et svart hull mellom Sør-Korea og Kina. Foto: NASA

14 ganger så mye strøm

I motsetning til bilder som er tatt på dagtid, illustrerer nattbilder veldig tydelig økonomiske forskjeller.

Nord-Koreas leder Kim Jong Un under nyttårstalen, 1. januar 2014. Foto: KRT via AP Video / Ap

Mens gjennomsnittlig elektrisitetsforbruk i Sør-Korea er 10.162 kilowatt-timer per person, er tilvarende tall for Nord-Korea 739-kilowatttimer per person, skriver det amerikanske romfartsinstituttet NASA.

Sagt på en annen måte bruker en vanlig sørkoreaner i gjennomsnitt nesten 14 ganger så mye elektrisitet som en vanlig nordkoreaner.

Slaktes for menneskerettighetsbrudd

Bildet som viser forskjellen mellom nord og sør på den koreanske halvøya kommer kort tid etter at en FN-kommisjon sammenlignet det nord-koreanske regimet med nazistenes grusomheter.

Denne uken startet den årlige felles militærøvelsen der Sør-Korea og USA deltar.

Nord-Korea har som vanlig kommet med voldsom kritikk av militærøvelsen og torsdag avfyrte landet fire kortdistanseraketter ut over havet utenfor landets østkyst.